Poola meedia

Poola meedia hõlmab riigis ilmuvaid meediaväljaandeid.
Poola meedia on oluliselt muutunud pärast kommunistliku režiimi kokkuvarisemist 1989. Toimunud on olulised muudatused: pressisektori erastamine, riikliku raadio ja televisiooni muutumine avaliku ringhäälingu organisatsioonideks ja välismaa kapitali sisenemine meediaturule.
Ajalehed.
Päevalehed moodustavad kõigist ilmuvatest ajalehtedest 96%. Päevalehtede tiraaž on alates 2006. aastast üldiselt vähenenud, kuigi on ka mõningaid erandeid, mis tõestavad trükiajakirjanduse kui tõhusa ja usaldusväärse informatsiooniallika jätkuvat väärtust Poola meediamaastikul. 2009. aastal vähenes päevalehtede keskmine päevatiraaž 13,7%. Üleriigiliste ajalehtede tiraaži vähenemine oli võrreldes kohalike ja regionaalsete lehtede omaga suurem, vastavalt 16,6% ja 9,4%. Puutumata ei jäänud ka tasuta ajalehed, mille tiraaž vähenes rohkem kui 10%.
2009. aastal oli Poolas ajalehtede kirjastajate seas turuliider Agora SA, millele järgnes Axel Springer Poland. Suuremad kirjastajad on veel Grupa Polskapresse, Grupa Media Regionale, Murator SA jt.
2009. aasta andmetel ilmus Poolas kokku 39 päevalehte. Neist 38 on tasulised ning 1 tasuta päevaleht. Tasulistest päevalehtedest 10 on üleriigilised ja 28 piirkondlikud ajalehed. Mittepäevalehti ilmub Poolas kokku 21. Neist 19 (7 üleriigilist ja 12 piirkondlikku) on tasulised ja kaks tasuta ajalehte.
Suuremad tasulised päevalehed.
Poola suuremad tasulised päevalehed on järgmised.
Poola ainuke tasuta päevaleht on Agora SA poolt välja antav ajaleht Metro (link).
Raadio.
Poolas kuulas 2008. aastal 80% elanikest iga päev raadiot. Keskmiselt kuulati päevas 280 minutit raadiot ning see meedium muutub iga aastaga üha populaarsemaks.
Polskie Radio SA on Poola raadio avalik-õiguslik ringhääling, mis kuulub riigile ja kus tegutseb kokku viis riiklikku raadiojaama. Program 1 on üldist laadi, Program 2 on keskendunud kõrgkultuurile ning Program 3 pakub muusikat ja uudised. Lisaks on Polskie Radio BIS, mis on suunatud nooremale sihtrühmale ning Radio Parliament edastab parlamendi istungite sisu.
Polskie Radiole kuulub ka 17 piirkondlikku raadiojaama ning Raadio Polonia, mis on suunatud välismaal elavatele poolakatele.
Poola kaks kõige populaarsemat kommertsraadiojaama on üleriigiliselt levivad Radio RMF FM ja Radio Zet, mis on kättesaadavad ka internetist. 
Katoliiklik raadio Maryja on populaarsuselt kolmas mitte-avalik-õiguslik raadiojaam, mida juhivad vaimulikud.
Poola suuremates linnades tegutses ka kolm regionaalset eraraadiojaama: Radio Wawa (mis pakub üldist laadi programmi, Radiostasja, mis on suunatud nooremale kuulajaskonnale, ning Radio TOK FM ), mis kajastab peamiselt poliitilisi uudiseid ja kommentaare. 
Kohalikud kommertsraadiojaamad on universaalsed või temaatilised ning kuuluvad monopoolses seisundis olevatele suurtele meediakontsernidele Eska (37 jaama), Agora S.A. (27 jaama), ZPR Group (26 jaama) ja Ad.point (13 jaama).
Televisioon.
Poola audio-visuaalne meediasektor on pärast kommunismi langust märgatavalt kasvanud. Poolas on 74 telekanalit. 95% Poola leibkondadest omab vähemalt ühte televiisorit. 2007. aasta andmetel vaatavad poolakad päevas televiisorit keskmiselt 3 tundi ja 30 minutit. Poola televisiooniturg on suurim postkommunistlikus Kesk- ja Ida-Euroopas ja üks suuremaid Euroopas. Avalik-õiguslik telekanal Telewizja Polska (TVP) on Poola telemaastikul vaadatuim kanal. Nii palju ei vaadata ühegi teise Euroopa riigi avalik-õiguslik ringhäälinguorganisatsiooni kanaleid.
Telekanalid Poolas.
TVP – avalik-õiguslik ringhääling
Polsat – erakanal
Grupa ITI (International Trading and Investments Holdings SA Luxembourg)
Polcast Television
Väiksemad kanalid ja ühisettevõtted
Muid kanaleid: Canal+ Polska, Canal+ Sport, Canal+ Film, Canal+ Sport2, HBO, HBO2, EuroSport, EuroSport2, Discovery Channel, Discovery Travel &amp; Living, Discovery Science, Discovery World, MTV Poland, VIVA Poland, VH1 Poland, Cyfra+, Cyfrowy Polsat.
Ajakirjad.
Kokku on Poolas 78 ajakirja. Välismaiste kontsernide käes on 80% Poola ajakirjaturust. Suurimad nendest on Wydawnictwo Bauer LTD ja Polskapresse. Kohalikud suuremad kirjastajad: Agencja Wydawniczo-Reklamowa WPROST, Proszynski, S-ka ja POLITYKA Spoldzielnia Pracy. Kohalikest suurim tootjagrupp on Agora SA. Kohalikest ühiskondlik-poliitilistest ajakirjadest on suurimad POLITYKA ja WPROST, millel mõlema tiraaž ületab 200 000.
Ajakirjad jagunevad Poolas vastavalt lugejate sihtrühmadele. Suurimate lugejaarvudega on naisteajakirjad ja arvamusajakirjad (kokku 64% lugejatest).
Poola kõige suurema lugejahulgaga on Edipressi ajakiri Vita (ilmub kord kuus), mis on spetsialiseerunud tervislikele eluviisidele (420 000). Edipress on välismaine kontsern, kuid Poolas tegutsevatest üks nõrgemaid, olles esindatud vaid ühe ajakirjaga.
Internet.
Internetimeedias on toimunud muutused:
Regulaarset kasutavad internetti 6,5 miljonit poolakat. 23% leibkondades on personaalarvuti, 21% poolakatel on ligipääs internetile, nende hulgas 39% koolis või ülikoolis, 23% tööl, 7% internetikohvikus ja 5% sõbra juures. Kuigi internetiga leibkondade hulk on suurenenud, on ühiskonna sektorite hulgas ligipääs ebavõrdeline. Kõige vähem kasutavad internetti madalaima netosissetulekuga ja maapiirkondades asuvad leibkonnad. Kasvanud on nende leibkondade arv, kus kasutatakse kiiremat ja turvalisemat lairibaühendust. Hinnanguliselt 75% Poola internetikasutajatest vaatab televisiooni veebist. Umbes 67% kuulab raadiot ja 64% loeb päevalehti. Populaarsemaks on muutunud pangandus ja ostlemine internetis. Kõige populaarsem meedium on Gazeta Wyborcza online, mida külastab regulaarselt 57% internetikasutajatest. Teised populaarsemad meediumid on Radio RMF FM, Radio Zet, Rzeszpospolita. Kõige külastatavamad uudisteportaalid on Onet, Wirtualna Polska ja Interia.